Poliisi on löytänyt videotallenteista kuvan Helsingin lähiöitä piinaavasta, ryöstelevästä nuorisoporukasta.

Poliisi uskoo, että Helsingin Oulunkylässä ja Malmilla liikkunut nuorisorikollisjoukko on Tapanilan pahoinpitelyn takana. Yleisöltä on tullut poliisille runsaasti vihjeitä nuorisoporukan liikkumisesta.

IS kertoi tiistaina, miten Tapanilassa asuvan Sarin kotiin pyrki verinen ja hätääntynyt nuorehko mies. 24-vuotias apua pyytänyt mies oli pahoinpidelty.

Tutkinnanjohtaja, rikoskomisario Mikko Halme sanoo kaikkien merkkien viittaavan siihen, että Tapanilan pahoinpitelijät ovat Oulunkylän ja Malmin ryöstäjiä.

Nuorisoporukka ryösti maanantaina Oulunkylässä ja Ylä-Malmilla kaksi nuorta.

– Kun on tuntomerkkejä ja muita saatu, hyvin vahvasti vaikuttaa siltä, että kyseessä on sama porukka. Näyttää lisäksi siltä, että sunnuntain pahoinpitely muuttuu ryöstöksi, Halme selostaa.

Poliisi on puhuttanut Tapanilan 24-vuotiasta uhria. On varmistunut, että pahoinpitelijät veivät väkivaltaa käyttäen häneltä omaisuutta.

– Kaikki tällainen vain viiden euron tähden, Halme sanoo ryöstöstä.

Oulunkylän, Malmin ja Tapanilan ryöstöjen tekijät ovat Halmeen mukaan 5–6 kaveria. He ovat noin 15-vuotiaita. Yhtä pojista on kuvattu vähän muuta isommaksi.

– Suurin osa on tummahipiäisiä, Halme kuvaa.

Tekijöiden tarkka henkilöllisyys ei ole vielä poliisin tiedossa. Videotallenteiden perusteella poliisille on muodostunut kuva tekijöistä.

Halme sanoo, että varsinaisista rikoksista ei ole tallentunut kuvaa valvontavideoille. Oulunkylässä ja Malmissa alueella on kuitenkin kameroita, joiden videotallenteista poliisi on voinut selvittää nuorisoporukan liikkeitä ja kokoonpanoa.

Poliisi on onnistunut samaan jo valvontakamerakuvan tekijöistä.

– Kun on tällainen tapaus, jossa on pahoinpitely ja ryöstö, me peilataan koko ajan sitä, onko samanlaisesta porukasta havaintoja lähiajoilta. Siten katsotaan tuntomerkkejä, vaatetusta, ihonväriä.

Halme sanoo, että poliisilla on omat epäilynsä tekijöistä.

– Ryöstö on niin vakava rikos, että se on harvalla ensimmäinen rikos.